《田园幽隐图》
明代·刘永之

我家清江县城北，竹梁花埭环深宅。邻屋分灯夜读书，仙山借鹿春耕石。

踪迹年来逐转蓬，万事惊心旧业空。无钱买山惟爱画，坐对新图如梦中。

柴门茂树森相向，野水山桥接空旷。雨足沙田野犊閒，风回茅屋晨鸡唱。

隔林炊黍起新烟，接竹穿篱引涧泉。傍堤榆柳皆新种，近舍柘枝不记年。

山深住久疏城府，人情颇讶今非古。酒熟频开白社尊，家贫时卖□公屦。

迩者中原相犄角，锦袍白马相驰逐。得失俱随去水流，至今犹记王官谷。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。